LT Europos Sąjungos oficialusis leidinys C 125/8

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

2014/C 125/05

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (EB) Nr. 1151/2012 51 straipsnį (1).

PAKEITIMO PARAIŠKA

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

PAKEITIMO PARAIŠKA PAGAL 9 STRAIPSNĮ

„LIVAROT“

EB Nr. FR-PDO-0217-01089 – 03.09.2012

SGN ( ) SKVN ( X )

1. Keičiamos produkto specifikacijos dalys

— ☐ Produkto pavadinimas — ☒ Produkto aprašymas — ☒ Geografinė vietovė — ☒ Kilmės įrodymas — ☒ Gamybos būdas — ☐ Ryšys su geografine vietove — ☒ Ženklinimas etiketėmis — ☒ Nacionaliniai reikalavimai — ☐ Kita [patikslinti]

2. Pakeitimo (-ų) pobūdis

— ☐ Bendrojo dokumento arba santraukos pakeitimas — ☒ Įregistruotos SKVN ar SGN specifikacijos, kurios bendrasis dokumentas ar santrauka neskelbti, pakeitimas — ☐ Specifikacijos pakeitimas, dėl kurio paskelbto bendrojo dokumento keisti nereikia [Reglamento (EB) Nr. 510/2006 9 straipsnio 3 dalis] — ☐ Laikinas specifikacijos pakeitimas dėl valdžios institucijų nustatytų privalomų sanitarijos ar fitosanitarijos priemonių [Reglamento (EB) Nr. 510/2006 9 straipsnio 4 dalis]

3. Pakeitimas (-ai)

Toliau pateiktais pakeitimais siekiama glaudžiau susieti produkto ypatybes ir kokybę su jo geografine kilme ir apsaugoti SKVN „Livarot“ gerą vardą.

— Specifikacijos 2 punktas. Produkto aprašymas

Produkto aprašyme pateikiami tikslesni tam tikri techniniai „Livarot“ sūriui būdingi duomenys:

— sausosios sūrio medžiagos kiekis siekia 44–52 %,

— nurodomos kitos „Livarot“ sūrio standartinės formos: pašalintas „Livarot“ ketvirtis ir pridėtas didysis „Livarot“,

— dabar sūrio pateikimo formos yra tokios: didysis „Livarot“ – sūrio skersmuo yra 190–210 mm, o ant pakuotės nurodyta neto masė siekia 1 200–1 500 g; vadinamojo 4/4 „Livarot“ sūrio skersmuo yra 120–128 mm, ant pakuotės nurodyta jo neto masė siekia 450–500 g; 3/4 „Livarot“ sūrio skersmuo siekia 107–115 mm, o ant pakuotės nurodyta neto masė siekia 330–350 g; mažojo „Livarot“ skersmuo siekia 80–94 mm, o ant pakuotės nurodyta neto masė – 200–270 g.

Patikslinta, kad sūrio dydžio apibūdinamieji pavadinimai nulemia pardavimo formatus.

Įterptas organoleptinis „Livarot“ aprašymas.

— Specifikacijos 3 punktas. Geografinė vietovė

Iš dalies pakeista „Livarot“ sūrio geografinė vietovė papildoma 173 savivaldybėmis ir iš jos pašalinama viena savivaldybė, palyginti su pradine geografine vietove, kurią sudarė 118 savivaldybių. Šiuo papildymu pirmiausia siekiama įtraukti Pays d’Auge šiaurinę dalį, kad SKVN geografinė vietovė apimtų ir šį regioną.

Pays d’Auge šiaurinėje dalyje yra tokios pat aplinkos sąlygos kaip ir pietuose: tokia pati geologinė sandara (molingi dariniai), toks pat dirvožemis (smarkiai molingas), panašus kraštovaizdis, kuriame vyrauja pelkės ir kalvos; tankus ir išsišakojęs hidrografinis tinklas. Šios savybės lemia ganyklų ir pievų paplitimą – pagrindinį dalyką, jungiantį „Livarot“ su šia geografine vietove.

Pietinėje ir šiaurinėje Pays d’Auge dalyse panašios ne tik šios nekintančios aplinkos sąlygos (geologija, dirvožemis, kraštovaizdis, hidrografija), bet ir tokie elementai kaip dirvožemio padengimas žole (STH/SAU > 50 %), zootechnikos metodai (Normandijos veislės karvių auginimas) ar pieno rinkimo teritorijų buvimas.

Šis vietovės išplėtimas yra susijęs su specifikacijos peržiūra, pagal kurią reikalavimu naudoti Normandijos veislės karvių pieną sustiprinamas teritorijos ryšys ir tuo, kad šios karvės didžiąją laiko dalį turi praleisti ganyklose. Visa Pays d’Auge iš tiesų pasižymi žolėmis apaugusiais ganyklų plotais ir tuo, kad didžioji melžiamų karvių yra Normandijos veislės.

Kalbant apie sūrio gamintojų žinias, „Livarot“ sūriui būdingi visoje Pays d’Auge ypač paplitusių minkštų sūrių gamybos metodai.

Kalbant apie specifikacijoje, kurios pagrindu įregistruota SKVN, minimą mikroflorą, tai yra visai Pays d'Auge („Livarot“ geografinei vietovei, kuri aprašyta šioje pakeitimo paraiškoje) būdinga mikroflora. Be to, per produktų, pagamintų sąlygomis, dėl kurių teikiama pakeitimo paraiška, degustacijas, nebuvo pastebėta jokio skirtumo, galinčio kilti dėl skirtingų geografinės vietovės dalių.

Taigi šis natūralus regionas visiškai atitinka naujas specifikacijose nurodytas gamybos sąlygas.

— Specifikacijos 4 punktas. Kilmės įrodymas

— Iš kiekvieno ūkinės veiklos vykdytojo, prieš jam pradedant gamybą, reikalaujama pateikti identifikavimo deklaraciją. Joje nurodomi įsipareigojimai ir aprašomos taisyklės, kaip pieno gamintojams, kurie dar neturi 100 % Normandijos veislės karvių, atitikti reikalavimus 2 017 m.

Be privalomos žaliavų apskaitos taip pat reikalaujama pateikti specifinius duomenis:

— iš augintojų – duomenis, reikalingus ganymo ir šėrimo sąlygų, kuriomis papildytos specifikacijos, kontrolei vykdyti,

— iš sūrių gamintojų – duomenis, reikalingus pieno surinkimo ir jo perdirbimo sąlygų, kurios yra patikslintos specifikacijose, kontrolei vykdyti,

— iš sūrį gaminančių ūkininkų – duomenis, reikalingus per dieną pagaminto sūrio kiekio ir formų kontrolei vykdyti.

— Be to, nurodomas juslinių savybių tyrimų organizavimo metodas.

— Specifikacijos 5 punktas. Gamybos būdas

Specifikacijose patikslinama nemažai dalių, norint kuo geriau aprašyti tradicines pieno gamybos ir sūrio perdirbimo sąlygas, prisidedančias prie gero „Livarot“ sūrio vardo.

Pieno gamybos sąlygos

Nuo 2017 m. gegužės 1 d.„Livarot“ bus gaminamas iš pieno, gauto iš gamybos ūkių, kuriuose pieninių galvijų bandas sudaro tik Normandijos veislės karvės. Ši nuostata yra susijusi su „Livarot“ istorija. „Livarot“ kilmės nuorodos pripažinimo metu (1975 m.) gamintojų grupė nemanė, kad į nacionalinius teisės aktus būtina įtraukti Normandijos veislės karvių sąlygą, nes šią veislę naudojo visi augintojai ir nekilo pavojaus, kad ją pakeis kitos veislės. Laikui bėgant imta vis labiau auginti Prim Holstein veislės karves, o gamintojų grupė vis labiau suvokė, kaip „Livarot“ ir jo įvaizdžiui yra svarbus Normandijos veislės karvių pienas. Siekdama užkirsti kelią tokiems nukrypimams nuo normos ir sugrįžti prie sąlygų, kurios buvo dar iki gaminiui išgarsėjant, ir kartu tokiu būdu sustiprinti gaminio ir vietovės ryšį, gamintojų grupė pareiškė pageidavimą apibrėžti pieno gamybos būdą – nustatyti, kad „Livarot“ gaminti turi būti naudojamas Normandijos veislės karvių pienas. Tačiau šiai pažangiai priemonei įgyvendinti reikia pereinamojo laikotarpio dėl ūkininkų, kurie ėmėsi auginti kitokių veislių karves nuo nuorodos pripažinimo 1975 metais. Todėl iki 2017 m. balandžio 30 d.„Livarot“ sūriui gaminti bent 80 % per mėnesį sunaudojamo pieno turi būti pamelžta iš Normandijos veislės karvių.

Banda turi ganytis ne trumpiau kaip 6 mėnesius per metus, vienai melžiamai karvei turi būti skirtas ne mažesnis kaip 0,33 ha pievų plotas, iš kurio bent 0,25 ha teritorijos tiktų ganymuisi, t. y. būtų netoli melžimo vietos.

Šie reikalavimai dėl ploto sudaro sąlygas užtikrinti, kad žolė sudarys didelę pieninių karvių pašarų dalį, taip laikantis Pays d’Auge ganymo tradicijos ir užtikrinant glaudų vietovės ir produkto ryšį dėl specifinių geografinės vietovės pašarų.

Tam, kad būtų užtikrintas ryšys su geografine vietove, bent 80 % sausosios medžiagos, įeinančios į bazinį karvių pašarą, išauginama geografinėje vietovėje esančiuose sklypuose. Nurodomas galimas pašarų papildų kiekis (1 800 kg vienai karvei per kalendorinius metus) ir pateikiami jų kokybės reikalavimai. Leidžiamų pašarų ir maisto papildų sąrašas pateikiamas specifikacijose.

Nustatoma trukmė, per kurią pienas turi būti panaudotas (ne daugiau nei keturių paskutinių melžimų pienas; sandėliavimo trukmė – ne ilgesnė kaip 48 val.).

Patikslinamos sūrio riebumo standartizavimo, brandinimo ir terminio apdorojimo techninės sąlygos. Prieš koaguliaciją tirštinti pieną iš dalies pašalinant dalį skystųjų medžiagų draudžiama. Nustatytas ingredientų, pagalbinių gamybos medžiagų ar gamybos metu leistinų pieno priedų sąrašas.

Sūrio gamybos sąlygos

Nurodoma, kad talpoje, kurios tūris ne didesnis kaip 320 l (nuo 2014 m. gegužės 1 d.), „Livarot“ sūris gaminamas iš brandinto pieno, į kurį pridedama šliužo fermento.

Į pieną, skirtą „Livarot“ sūriui gaminti, šliužo fermento dedama maždaug 300 litrų talpoje. Tai, kad ėmė rastis didesnių pavienių talpų, privertė gamintojų grupę įvesti talpos tūrį ribojančią nuostatą.

Tokio didžiausio tūrio nustatymo tikslas – pasiekti, kad rūgpienis būtų suformuotas per vieną kartą. Taip visi vienos talpos sūriai įgyja vienodas rūgštingumo ir nuvarvinimo savybes; kai naudojamos didesnės talpos, maišymo ir formavimo laikas būna neišvengiamai ilgesnis (pvz., keliasdešimt minučių didelėse – didesnėse nei 1 000 l – talpose; tuo tarpu mažoje talpoje tam užtenka kelių sekundžių). Tokiu atveju pradinio ir galutinio formavimo sūriai būtinai pasižymės skirtingomis savybėmis, nes rūgpienyje dėl maišymo ir nenutrūkstančio rūgštėjimo formuojant sūrius ir toliau vyksta procesai. Baigiant formuoti sūriai, išspausti iš labiau nuvarvėjusio rūgpienio, būna sausesni ir ne tokie sultingi.

Aprašyta, kada ir kaip reikia smulkinti, maišyti, lieti į formas, nuvarvinti ir sūdyti sutraukas. Nurodomas draudimas pieno žaliavą, gaminamus produktus ir rūgusį pieną ar šviežią sūrį saugoti laikant neigiamoje temperatūroje.

Siekdama sustiprinti „Livarot“, kaip produkto, kuris gaminamas tam tikroje vietovėje tradiciniu būdu, vardą tarp vartotojų, gamintojų grupė nori uždrausti naudoti lizocimo hidrochloridą. Jis naudojamas kaip priedas tam tikrų jungčių hidrolizei išorinėse bakterijų rūšių, visų pirma sviesto sporų, membranose; minėtų sporų sūrio pramonėje ypač nerekomenduojama naudoti, nes jos sukelia sūrio pabrinkimą. Tačiau gamintojas nori ir toliau jį naudoti iki 2015 m., kad pieno gamintojai, kurių gaminamame piene aptinkama sviesto sporų, turėtų laiko užbaigti gerinti savo silosavimo metodus. Iš tiesų sviesto sporų buvimas piene gali būti susijęs su šių sporų buvimu melžiamoms karvėms skirtuose siloso pašaruose.

Sūrio brandinimas ir apjuosimas

Aprašyti glaudžiai susiję sūrio brandinimo, plovimo ir apjuosimo veiksmai.

Sūriai brandinami patalpoje, kurioje palaikoma 10–14 °C temperatūra, po to, jei būtina, papildomai brandinama 6–9 °C temperatūroje.

Nurodytos techninės sąlygos, susijusios su „Livarot“ sūrio brandinimu: brandinimo laikotarpiu sūrių brandinimo patalpose sūriai yra bent tris kartus nuplaunami ir gali būti nuvalomi. Į plovimo tirpalą gali būti dedama fermentų ar dažinės urlijos. Plovimo tirpalą sudaro sūrus vanduo, kuriame gali būti fermentų ir (arba) dažinės urlijos ir kurio koncentracija mažesnė nei 2 %.

Nuo 21 dienų iki 35 dienų padidintas minimalus „Livarot“ ir didžiojo „Livarot“ brandinimo laikotarpis. Taip siekiama atsižvelgti į sūrio brandintojų patirtį; jie, nevaržomi specifikacijos apribojimų, laipsniškai didino šią trukmę iki 35 dienų, kad sūriai būtų brandinami tuo ilgiau, kuo jie yra didesni. Siekdama šią teigiamos įtakos sūrių skoniui turinčią praktiką įtvirtinti, gamintojų grupė pageidavo, kad ši minimali „Livarot“ ir didžiojo „Livarot“ brandinimo trukmė būtų nurodyta specifikacijoje.

Įpareigojimas visų dydžių „Livarot“ sūrius apjuosti juostelėmis įtrauktas į skyrių „Produkto aprašymas“ ir pakartotas skyriuje „Duomenys, įrodantys ryšį su geografine vietove“. Šis apjuosimas, atsiradęs nuo pat „Livarot“ gaminimo pradžios XIX a., specifikacijoje, kuria remiantis produktas užregistruotas, jau buvo paminėtas, tačiau nebuvo reikalavimo jį būtinai naudoti. Vis dėlto toks apjuosimas yra labai svarbi vizualinė „Livarot“ tapatybė ir sūriui net pelnė „pulkininko“ pravardę, nes persipynusios juostelės primena prancūzų pulkininko karinės uniformos antsiuvus. Siekdama išsaugoti šį sūrio tapatybės elementą, gamintojų grupė pageidavo į specifikaciją įtraukti reikalavimą, kad visų dydžių „Livarot“ sūriai turi būti apjuosiami juostelėmis.

Medžiagos, iš kurios juostelės pagamintos, nebenurodomos, kad gamintojai galėtų naudoti naujas medžiagas, jei jų yra. Tai netaikoma tik 4/4 „Livarot“ sūriui, kurio juostelės nuo 2017 m. gegužės 1 d. būtinai turės būti augalinės kilmės. Iš tiesų, viena vertus, naudojamos apjuosimo medžiagos kilmė vaizdinę sūrio tapatybę keičia nedaug; kita vertus, simboliškiausias visos „Livarot“ produkcijos 4/4 formato sūris labiausiai susijęs su šia kai kurių veiklos vykdytojų taikoma praktika. Nuostatai įgyvendinti reikia laiko, kad visi veiklos vykdytojai įdiegtų apjuosimui augalinėmis juostomis reikalingas priemones (ypač tiekimo srityje).

— Specifikacijos 8 punktas. Ženklinimo etiketėmis ypatumai

Patikslinta, kokius užrašus privaloma nurodyti etiketėje. Panaikintas reikalavimas naudoti INAO logotipą. Įterptas reikalavimas etiketėje pateikti Europos Sąjungos saugomos kilmės vietos nuorodos simbolį.

— Specifikacijos 9 punktas. Nacionaliniai reikalavimai

Pridėta lentelė, kurioje nurodyti pagrindiniai tikrintini aspektai, ir panaikinta nuoroda į techninio taikymo taisykles.

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (3)

„LIVAROT“

EB Nr. FR-PDO-0217-01089 – 03.09.2012

SGN ( ) SKVN ( X )

1. Pavadinimas

„Livarot“

2. Valstybė narė arba trečioji šalis

Prancūzija

3. Žemės ūkio produkto arba maisto produkto aprašymas

3.1. Produkto rūšis

1.3 klasė. Sūriai

3.2. Produkto, kuriam taikomas 1 punkte nurodytas pavadinimas, aprašymas

„Livarot“ – cilindro formos sūris, gaminamas tik iš karvės pieno, į kurį pridedama šliužo fermento, jo minkštimas minkštas, sūrokas, nuplauta pluta yra rausvos spalvos; sūris brandinamas, tris–penkis kartus apvyniojamas juostele. Nuo 2017 m. gegužės 1 d. 4/4 „Livarot“ referencinės formos sūris bus apjuosiamas augalinėmis juostomis.

„Livarot“ sūrio riebalų kiekis po džiovinimo yra ne mažesnis kaip 40 g 100 g sūrio, o sausosios medžiagos kiekis siekia 44–52 %.

„Livarot“ gali būti parduodamas mažas, 3/4, 4/4 dydžių ar didelis. Didysis „Livarot“: sūrio skersmuo yra 190–210 mm, o ant pakuotės nurodyta neto masė siekia 1 200–1 500 g; vadinamojo 4/4 „Livarot“ sūrio skersmuo yra 120–128 mm, ant pakuotės nurodyta jo neto masė siekia 450–500 g; 3/4 „Livarot“ sūrio skersmuo siekia 107–115 mm, o ant pakuotės nurodyta neto masė siekia 330–350 g; mažojo „Livarot“ skersmuo siekia 80–94 mm, o ant pakuotės nurodyta neto masė – 200–270 g.

Visas brandinimo laikotarpis, skaičiuojamas nuo dienos, kai į produktą pridedama šliužo fermento, mažajam ir 3/4 „Livarot“ yra 21 diena, o „Livarot“ ir didžiajam „Livarot“ – 35 dienos.

Jo kiek lipni nuplauta pluta būna šiaudų geltonumo ar rausvo atspalvio. Sūrio minkštimas yra lankstus, tamsiai geltonos spalvos, kai kur būna nežymiai įtrūkęs. „Livarot“ sūriui būdingas stiprus ir ilgai išliekantis kvapas. Jo sūrokas minkštimas tirpsta burnoje, jis pasižymi stipriu skoniu, primenančiu šiaudų ir šieno, gyvūnų ir dūmų skonį.

3.3. Žaliavos (taikoma tik apdorotiems produktams)

Nuo 2017 m. gegužės 1 d. kiekvieno ūkio bandas sudarys tik pieninės Normandijos veislės karvės. Iki 2017 m. balandžio 30 d.„Livarot“ sūriui gaminti bent 80 % per mėnesį sunaudojamo pieno turi būti pamelžta iš Normandijos veislės karvių.

Be pieno žaliavos, vieninteliai ingredientai, pagalbinės gamybos medžiagos ar gamybos metu leistini pieno priedai yra šliužo fermentas, nekenksmingų bakterijų kultūros, mielės, pelėsiai, druska ir kalcio chloridas.

Iki 2014 m. gruodžio 31 d. lizocimo hidrochloridą naudoti galima tik laikotarpiu nuo spalio 15 d. iki balandžio 15 d.

3.4. Pašarai (taikoma tik gyvūninės kilmės produktams)

Siekiant užtikrinti glaudų vietovės ir gaminio ryšį, melžiamos karvės ne mažiau kaip 6 mėn. per metus ganosi geografinės vietovės pievose. Vienai melžiamai karvei ūkyje turi tekti bent po 0,33 ha ganyklų ploto, iš kurio bent 0,25 ha pasiekiama iš melžimo vietų.

Ne mažiau kaip 80 % karvių pašaro, išreikšto sausąja medžiaga, sudaro geografinės vietovės ūkiuose esančiuose sklypuose paruošti pašarai. Pašarų papildų kiekis per kalendorinius metus neturi viršyti 1 800 kg vienai karvei.

3.5. Specialūs gamybos veiksmai, atliktini nustatytoje geografinėje vietovėje

Pienas turi būti gaminamas, o sūriai gaminami, brandinami ir apjuosiami juostelėmis tik 4 punkte nustatytoje geografinėje vietovėje.

3.6. Specialios pjaustymo, trynimo, pakavimo ir kt. taisyklės

—

3.7. Specialios ženklinimo etiketėmis taisyklės

Šalia pagal taisykles būtinų pateikti užrašų, visi į prekybą pateikti SKVN „Livarot“ sūriai žymimi atskiromis etiketėmis, kuriose nurodoma kilmės nuoroda ir užrašas „Appellation d’Origine Protégée“ (Saugoma kilmės vietos nuoroda) arba „AOP“ (SKVN).

Etiketėje privaloma pateikti Europos Sąjungos saugomos kilmės vietos nuorodos simbolį.

Apibūdinamuosius pavadinimus „mažas“, „3/4“, „didelis“ sūrių etiketėse galima nurodyti laikantis 3.2 punkto „Produkto aprašymas“ sąlygų.

4. Glaustas geografinės vietovės apibūdinimas

Geografinė vietovė apima toliau nurodytų departamentų kantonus ir jų dalis:

Kalvadoso (14) departamentas

Visa Blangy le Château, Cambremer, Dozulé, Honfleur, Lisieux 1, Lisieux 2, Lisieux 3, Livarot, Orbec, Pont L’Evêque, Trouville kantonų teritorija; Bourguebus kantone – Airan savivaldybė, Mézidon-Canon kantonas, išskyrus Bissières et Percy-en-Auge savivaldybes; Morteaux-Coulibeuf kantone – Barou en Auge, Les Moutiers en Auge et Norey en Auge; St-Pierre sur Dives kantonas, išskyrus St-Pierre sur Dives savivaldybę; Troarn kantone – Argences, Canteloup, Cléville, Janville, St Ouen du Mesnil Oger, St Pair, St Pierre du Jonquet ir Troarn savivaldybės; Cabourg kantone – Amfreville, Bavent, Breville les Monts, Cabourg, Gonneville en Auge, Merville-Franceville, Petiville, Sallenelles ir Varaville savivaldybės.

Orno (61) departamentas

Visas Vimoutiers kantonas, Exmes kanotne – Ginai, Avernes sous Exmes, Courménil, Exmes, Omméel, Survie ir St Pierre la Rivière savivaldybės, Gacé kantonas, išskyrus Trinité-des-Laitiers savivaldybę, Le Merlerault kantone – Champ Haut, Lignères, Menil Froger ir Le Menil Vicomte savivaldybės, Trun kantone – Coudehard, Mont Ormel, Montreuil la Cambe, St Gervais des Sablons, Chambois, Ecorches ir Neauphe sur Dives savivaldybės.

Ero (27) departamentas

Beuzeville kantone – Fatouville Grestain, Fiquefleur Equainville, La Lande St-Léger, Manneville la Raoult ir St Pierre du Val savivaldybės, Thiberville kantone – La Chapelle Hareng, Fontaine la Louvet, Piencourt, Les Places ir St-Germain la Campagne savivaldybės.

5. Ryšys su geografine vietove

5.1. Geografinės vietovės ypatumai

Pays d’Auge regionas, esantis tarp Lamanšo šiaurėje ir Peršės kalvų pietuose, yra ant vidutinio aukščio (120–250 m) plynaukštės, kurią vagoja daugybė vandens tėkmių, suformavusios įvairiais peizažo elementais pasižymintį reljefą – plačius slėnius, viena kitą mainančias plynaukštes, kurias skiria gilios daubos ir nedideli stačių šlaitų slėniai. Šiam regionui būdingas molingas dirvožemis, ypač juntamas jūrinis klimatas su visus metus reguliariais krituliais ir nedideliais sezoniniais oro temperatūros svyravimais.

Pirmą kartą rašytiniuose šaltiniuose „Livarot“ sūris paminėtas XVII a. Antrojoje XIX a. pusėje šis sūris labai išpopuliarėjo, nes dėl geležinkelių tinklų jį buvo galima išvežioti po miestus.

Geografinėje vietovėje vienu metu išsivystė:

— specifinė pieno produktų gamyba, daugiausia ir tradiciškai naudojant Normandijos karvių veislę; pieno gamyba glaudžiai susijusi su karvių pašaru – jos daugiausia minta žole ir labai ilgą laiką praleidžia ganyklose,

— greitai paplitusi minkštų sūrių gamyba, kai panaudojama konkreti patirtis ir žinios. Pienas dažniausiai nugriebiamas ir brandinamas. Rūgęs pienas susmulkinamas į vidutinio dydžio gabalėlius, po to maišomas. Brandinimo kambaryje laikomi sūriai reguliariai plaunami, dėl to susiformuoja jų oranžinio atspalvio pluta. Juostos aplink sūrio galvą vartotojui yra neatsiejamai susijusios su tradicine „Livarot“ tapatybe ir leidžia sūriui išsaugoti formoje įgytą formą. Tai daroma brandinimo metu – „Livarot“ sūris tris–penkis kartus apjuosiamas viena ar keliomis juostomis.

5.2. Produkto ypatumai

Jo kiek lipni nuplauta pluta būna šiaudų geltonumo ar rausvo atspalvio. Sūrio minkštimas yra lankstus, tamsiai geltonos spalvos, kai kur būna nežymiai įtrūkęs. „Livarot“ sūriui būdingas stiprus ir ilgai išliekantis kvapas. Jo sūrokas minkštimas tirpsta burnoje, jis pasižymi stipriu skoniu, primenančiu šiaudų ir šieno, gyvūnų ir dūmų skonį. „Livarot“ sūrį galima atpažinti iš to, kad jis būna tris–penkis kartus apjuostas juostelėmis, neatsiejamomis nuo jo įvaizdžio.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

„Livarot“ sūrį su Pays d’Auge sieja ne vienas žmogiškas ir gamtinis veiksnys. Pays d’Auge dėl savo klimato, reljefo, vandenų tinklo ir dirvožemio yra žolinėms kultūroms palankus regionas. Gyvulių augintojai sukūrė auginimo sistemą, kuri šią kultūrą padaro reikšmingą, nes galima ilgai ganyti dėl švelnios oro temperatūros ir reguliarių kritulių. Be to, buvo pasirinkta viena – Normandijos – veislė, kuriai priklausančioms karvėms puikiai tinka ganymas pievose, o jų pieno fizinės ir cheminės savybės, ypač dėl koaguliacinių savybių, lemia, kad jis puikiai tinka sūrių gamybai.

Pays d’Auge regionas taip pat yra sūrio kultūros kraštas, kuriame minkšto sūrio nuplauta pluta gamybos žinios perduodamos iki pat mūsų dienų. Dėl tokių žinių, ypač susijusių su „Livarot“ sūrio brandinimu ir plovimu, taip pat apjuosimu juostomis, „Livarot“ sūris įgauna savybes, dėl kurių jo skonis tampa nepakartojamas.

Nuoroda į paskelbtą specifikaciją

[Reglamento (EB) Nr. 510/2006 (4) 5 straipsnio 7 dalis]

https://www.inao.gouv.fr/fichier/CDCLivarot.pdf

(1) OL L 343, 2012 12 14, p. 1.

(2) OL L 93, 2006 3 31, p. 12. Pakeistas Reglamentu (ES) Nr. 1151/2012.

(3) Pakeistas Reglamentu (ES) Nr. 1151/2012.

(4) Žr. 3 išnašą.